Mkhize optimisties dat vlak 1 gou komZweli Mkhize (Foto: Twitter) Hoewel dr. Zweli Mkhize, minister van gesondheid, versigtig optimisties is nadat Suid-Afrika sy eerste vloedgolf van Covid-19-gevalle deurgemaak het, maan hy landsburgers om steeds op hul hoede te wees om sodoende ŉ tweede golf te verhoed. Die minister het Maandag onderhoude met die media toegestaan waarin hy Suid-Afrika se trajek in verhouding tot die Covid-19-pandemie verduidelik het. “Ons het nooit regtig geweet wat om te verwag nie. Die werklikheid is dat ons nou met sekerheid kan sê ons is oor die piek. Daar was dae dat 11 000 mense positief getoets het en nou sien ons ongeveer 2 000 gevalle per dag. Ons is egter nog nie oor die ergste nie. Ons is bekommerd oor wat kan gebeur wat ŉ oplewing van die virus in die land betref,” het Mkhize aan Morning Live gesê. Die minister het verder gesê hoe gouer die land se beperkings opgehef kan word, hoe beter. “Dit sou logies gewees het dat daar van vlak 3 [van die afsonderingstydperk] tot vlak 2 ŉ toename in getalle sou wees. Dit het nie gebeur nie. Ons wil egter nog geen gevolgtrekking maak nie, want ons het gesien wat in ander lande gebeur waar daar ŉ paar weke stilte was voor hulle ŉ oplewing beleef het,” het Mkhize om die beurt aan SAFM gesê. “Hoe gouer ons by vlak 1 kan kom, hoe beter. Hoe gouer ons ŉ normale ekonomie kan hê, hoe beter. ​​Om daar te kom, sal ons egter net so versigtig op vlak 2 moet wees sodat daar geen oplewing van die siekte intree nie. Ons hoop Suid-Afrikaners sal dit verstaan.” Maroela Media het vroeër berig Suid-Afrika se herstelkoers staan tans op 80,8%. “Ons het die afgelope twee weke ongeveer 2 000 gevalle of minder per dag gesien wat baie minder is as wat dit vroeër rondom die piek in Julie was toe dit in ŉ stadium op 12 000 gevalle elke 24 uur gestaan het,” het Mkhize aan Power FM gesê. “Ons het ŉ punt bereik waar ons getalle geleidelik afneem, die aantal opnames in hospitale verminder en die aantal pasiënte in waakeenhede verminder. Ons moet baie optimisties maar tog baie versigtig wees. Ons beleef nog nie die einde van die siekte nie.” Die minister het gesê hy hoop nie dat Suid-Afrika ŉ tweede golf van infeksies gaan beleef nie. “Ons het ander lande gesien wat ŉ afname in getalle gevier het en selfs ŉ punt bereik het waar geen pasiënte positief was nie – en dan vlam dit tog weer later op … Ons moet voorsorg tref en alle beheermaatreëls moet van krag bly.”